ເມື່ອວັນທີ 10 ກຸມພາ 2022 ທ່ານ ເຈດສະດາ ກະຕະເວທິນ ເອກອັກຄະຣາຊະທູດໄທ ປະຈຳ ສປປ ລາວ. ໄດ້ເຂົ້າຮ່ວມບັນຍາຍໃນງານສຳມະນາໃນຫົວຂໍ້ “ກາລະໂອກາດ ແລະ ສິ່ງທ້າທາຍ ໃນການຮ່ວມມືດ້ານເສດຖະກິດລາວ – ໄທ ໃນການດຳລົງຊີວິດປົກກະຕິແບບໃໝ່ ” ໂດຍມີທ່ານ ທອງຜ່ານ ສະຫວັດເພັດ ຮອງລັດຖະມົນຕີກະຊວງການຕ່າງປະເທດ ເປັນປະທານກ່າວເປີດ ແລະ ມີຜູ້ເຂົ້າຮ່ວມກ່າວໃນງານສຳມະນາໄດ້ແກ່ທ່ານ ພັນທະວົງ ບຸດທະສະວົງ ຮອງຫົວໜ້າກົມອາຊີ, ປາຊີຟິກ ແລະ ອາຟຣິກາ, ທ່ານ ທຳນອງ ພົນທອງມາກ ຮອງປະທານສະພາທຸລະກິດໄທ-ລາວ, ຮອງປະທານສະມາຄົມນັກທຸລະກິດໄທໃນ ສປປ ລາວ ແລະ ກຳມະການຜູ້ຈັດການບໍລິສັດ ຊີ.ພີ.ລາວ ຈຳກັດ, ທ່ານ ສົມພອນ ພາດີ ຮອງຫົວໜ້າພະແນກ, ກົມນະໂຍບາຍການຄ້າຕ່າງປະເທດ, ກະຊວງອຸດສາຫະກຳ ແລະ ການຄ້າ, ແລະ ທ່ານ ລິດທິໄກ ພູມມະສັກ ປະທານສະມາຄົມສົ່ງເສີມຜູ້ປະກອບການວິສາຫະກິດຂະໜາດນ້ອຍ ແລະ ກາງ ສປປ ລາວ. ໂດຍມີທ່ານ ໄມ ໄຊຍະວົງສ໌ ຫົວໜ້າສະຖາບັນການຕ່າງປະເທດ ເຮັດໜ້າທີ່ເປັນຜູ້ດຳເນີນລາຍການ ແລະ ມີຜູ້ເຂົ້າຮ່ວມຈາກພາກສ່ວນຕ່າງໆ ປະມານ 100 ຄົນ.
ງານສຳມະນາດັ່ງກ່າວ, ເປັນການຮ່ວມມືລະຫວ່າງສະຖາບັນການຕ່າງປະເທດ, ກະຊວງການຕ່າງປະເທດ ແຫ່ງ ສປປ ລາວ. ແລະ ສະຖານເອກອັກຄະຣາຊະທູດໄທ ປະຈຳ ສປປ ລາວ.ມີຈຸດປະສົງເພື່ອແລກປ່ຽນຄວາມຄິດເຫັນຈາກພາກສ່ວນທີ່ກ່ຽວຂ້ອງໃນການຂັບເຄື່ອນການຮ່ວມມືລະຫວ່າງໄທກັບ ສປປ ລາວ ດ້ານເສດຖະກິດ ໂດຍສະເພາະການສົ່ງເສີມການຄ້າການລົງທຶນ. ລວມທັງ, ການປັບຕົວຂອງພາກເອກກະຊົນໄທ ແລະ ລາວ ພາຍຫຼັງສະຖານະການແຜ່ລະບາດຂອງພະຍາດໂຄວິດ-19